**OPERATIVNI PLAN UDRUGE SLIJEPIH SMŽ-SISAK ZA 2022.GODINU**

Operativni plan Udruge za 2022.godinu sadržava u sebi sve dosadašnje elemente koji su nam omogućavali rast i razvoj, a to su :

* Razvijanje socijalnih i psihosocijalnih usluga, rehabilitacijske i radno-terapijske usluge
* Usluga videćeg pratitelja
* Pomoć i podrška stradalim članovima i korisnicima u potresu 2020.godine
* Pružanje administrativne pomoći u uredu, pomoć u nabavci tiflotehničkih pomagala
* Uspostava kontakta i suradnje s ostalim OCD-ima i poslovnim sektorom
* Razvoj volonterizma
* Razvijanje kulturnih i sportskih aktivnosti
1. **Razvijanje socijalnih i psihosocijalnih usluga, rehabilitacijske i radno-terapijske usluge**

Iako smo tijekom protekle dvije godine suočeni s pandemijom Covida 19, te s posljedicama katastrofalnog potresa 2020.godine to nas nije spriječilo da održimo kontinuitet rada u Dnevnom centru slijepih. Što više unutarnjim djelomičnim preustrojem i dodatnim angažmanom stručnog osoblja u Udruzi smatramo da smo kroz individualni pristup članovima u potrebi pokazali da možemo odgovoriti i na takve izazove. Stoga ćemo, koristeći se tim iskustvom, nastaviti s prilagodbom socijalnih, psihosocijalnih, rehabilitacijskih i radno-terapijskih usluga.

Uvažavajući epidemiološke mjere propisane od strane Nacionalnog stožera ove usluge možemo, što se tiče korisnika, provoditi individualno ili u manjim skupinama. Time ne dovodimo u pitanje održivost programa i projekata već ćemo dodatno osnažiti korisnike usluga.

1. **Usluga videćeg pratitelja**

Uslugu videćeg pratitelja financirano od strane MRMS-a pružamo od 2013.godine, a godišnje ju koristi i do 70 naših članova. Isto tako, uslugu videćeg pratitelja osiguravali smo kroz Europski socijalni fond ( ESF ) do početka lipnja 2021.godine. Očekujemo da u ovoj 2022. godini ESF objavi natječaj za videćeg pratitelja za naredne dvije ili tri godine. Naša Udruga ima 2 videća pratitelja od kojih jednog financiramo vlastitim sredstvima, a drugi se financira putem MRMS-a. U trenutku pisanja ovog operativnog plana pa i njegovog donošenja nismo upoznati s odlukama o nastavku provođenja usluge, premda znamo da uslugu koriste slijepe, starije i nemoćne osobe, koje žive ne samo u gradu Sisku ili Petrinji nego i u ruralnim sredinama, na području Banovine. Ako se usluga videćeg pratitelja neće financirati kroz sustav bit ćemo primorani ovu uslugu nastaviti kroz samostalno financiranje, ali ćemo ju sigurno morati reducirati.

 **3. Program zapošljavanja žena**

Ovdje bismo svakako dodali program „Želim živjeti bolje“ kojeg provodimo od veljače 2020.godine, kojim osiguravamo uslugu gerontodomaćice našim članovima koji su iskazali interes za ovom vrstom usluge. Očekujemo da će u 2022.godini biti ponovno raspisan natječaj ovog programa čime bismo nastavili s njegovom provedbom. Trenutni program završava 19. kolovoza 2022.godine.

**4. Nastavak projekta „Inkluziv ART“**

U 2022.godini nastavljamo projekt „Inkluziv Art“ kroz koji u prostorijama udruge organiziramo susrete sa sisačkim književnicima i pjesnicima, organiziramo radionice kreativnog pisanja, a u planu je i snimanje 4 audio knjige u našem studiju namijenjenom za to. Ovaj projekt provodimo do mjeseca srpnja 2022. godine, a moguće je i njegovo proširenje.

**5. Pomoć i podrška stradalim članovima i korisnicima u potresu 2020.godine**

Naša se Udruga, kao jedna od rijetkih Udruga osoba s invaliditetom, uključila u pomoć svojim članovima stradalima u katastrofalnom potresu 2020.godine. U tom smislu i u narednoj godini usmjerit ćemo sve naše kapacitete i resurse kako bismo stradalnicima omogućili što lakši i brži povratak u normalan život surađujući na taj način s mnogim humanitarnim organizacijama koje djeluju na Banovini, državnim, regionalnim i lokalnim tijelima kao i s poslovnim sektorom. Upravni odbor Udruge slijepih SMŽ-Sisak je u želji da što realnije, a u okviru vlastitih mogućnosti, donio odluke o prioritetima kod pružanja financijske i materijalne pomoći. S našim smo korisnicima u stalnom kontaktu, te će Odbor, u koliko bude potrebno, donositi nove odluke.

**6. Pružanje administrativne pomoći u uredu, pomoć u nabavci tiflotehničkih pomagala**

U uredu Udruge, već dugi niz godina, zaposlena je gospođa Mirjana Vojnović, na poslovima administriranja i vođenja financija. Pod te poslove podrazumijevamo primanje i otprema pošte, komunikacija s korisnicima, pružanje neformalne pravne i druge administrativne pomoći, pisanje i izrada narativnih i financijskih izvješća ( prema potrebi, a najmanje 2 puta godišnje), pisanje projektnih narativnih i financijskih izvješća, kao i pisanje novih projektnih prijedloga, nabava i ostali administrativno-financijski poslovi.

**7. Uspostava kontakta i suradnje s ostalim OCD-ima i poslovnim sektorom**

Da u svakom zlu ima i nešto dobro, dokaz je činjenica da smo iz protekle izuzetno turbulentne i izazovne godine izašli jači za nova iskustva, suradnje, koje su imali konkretne efekte. Opremili smo Digitalni centar pristupačnosti u kojem imamo 4 nova prijenosna računala s podrškom za slijepe, 2 Brailleva printera, 3D printer, 2 skenera s programima za slijepe, 2 elektroničke bilježnice, te je uspostavljen mali studio za snimanje knjiga. Očekujemo da ćemo u ovoj godini moći pružiti uslugu obuke za rad na računalima zainteresiranim članovima., te snimiti nekoliko knjiga. Svega toga ne bi bilo bez angažiranosti svih naših zaposlenika i vodstva Udruge na ostvarivanju kvalitetnih kontakata sa poslovnim sektorom. Isto tako u 2022.godini usmjeravat ćemo našu pažnju na razvoj i istraživanje modela socijalnog poduzetništva, pri tome prvenstveno misleći na pokretanje proizvodnje u našim plastenicima koji su postavljeni tijekom kolovoza 2021.godine, uz koje će se razvijati i hortiterapijski programi za naše korisnike. Razvoj će uvelike ovisiti o kontaktima s kvalitetnim partnerima, savjetodavnom službom, agronomima, OPG-ovima, zadrugama i ostalim čimbenicima koji imaju dodatna znanja iskustva i vještine.

**8. Razvoj volonterizma**

U našem svakodnevnom životu, na osobnoj razini, susrećemo se s mnogobrojnim oblicima volonterizma. Na primjer, pomoć nepoznate osobe pri prelasku ceste, obavljanju kupnje i mnogih drugih sličnih stvari. Razvijajući volonterizam u Udruzi možemo kvalitetno pridonijeti stjecanju znanja kod zainteresiranih o pristupu prema slijepim osoba i načinima pomoći. I dalje ćemo nastaviti suradnju s volonterskim centrima u Sisku i Petrinji kako bi se naši članovi osobno i Udruga u cjelini osjećali prihvaćeno u društvu. Trenutno imamo registrirano 4 volontera, a kroz volonterske akcije u 2022.godini namjera nam je povećati taj broj ali na konkretnim pozicijama.

**9. Razvijanje kulturnih i sportskih aktivnosti**

Isključenost slijepih osoba iz svakodnevnog društvenog života može se konkretno mjeriti kroz sudjelovanje u kulturnim i sportskim aktivnostima. U vrijeme pandemije i restriktivnih mjera pri posjetima kulturnim i drugim sadržajima ta je isključenost još više naglašena što utječe na psihu i na cjelokupni život slijepih. Sportske aktivnosti u Udruzi već dugi niz godina vezane su uz igranje el.govornog pikada za slijepe, čime su tradicionalne igre poput šaha i ostale društvene igre bačene u drugi plan. Elektronski govorni pikado za slijepe postavljen je u prostorijama Udruge i dostupan je svakodnevno svim korisnicima. Zainteresirani slijepi pikadisti sudjeluju u 2.ligi Zapad gdje se u sklopu Športskog i rekreativnog društva slijepih bore s klubovima iz Zagreba, Bjelovara i Zadra. U 2022.godini u revijalnom tonu imamo namjeru organizirati pikado turnir. Isto tako uspostavljena je suradnja sa Streljačkim klubom Kustošija iz Zagreba kojima smo partneri u projektu, te se planira prezentacija i učenje pucanja iz zračne puške uz pomoć specijalne opreme za slijepe.

Iskreno se nadamo i očekujemo ostvarenje ovog operativnog i financijskog plana za 2022.godinu, te u njegovoj realizaciji očekujemo podršku svih članova Skupštine i Udruge.

Operativni Program rada Udruge slijepih Sisačko moslavačke županije-Sisak usvojen je na sjednici Skupštine Udruge slijepih SMŽ-Sisak održanoj dana 30. prosinca 2021. godine.

Predsjednik Udruge

Danko Tomanić

UDRUGA SLIJEPIH SISAČKO-MOSLAVAČKE ŽUPANIJE-SISAK

 Ivana Meštrovića 32, 44000 SISAK,

Tel.044/547-511,

E-mail: ured@udruga-slijepih.hr, [www.udruga-slijepih](http://www.udruga-slijepih/).hr

 Žiro-račun:HR5024070001188006750, MB 3315045

OIB 76721786236